Kardinal Josip Bozanić, nadbiskup zagrebački

Prigodna riječ na susretu s ravnateljima odgojno-obrazovnih ustanova na području Zagrebačke nadbiskupije

 Zagreb, Vijenac, 15. prosinca 2016. godine.

Zajedno na putu u novosti života

1. Rado pozdravljam sve sabrane na već tradicionalnom ovakvom našem zajedničkom predbožićnom susretu. Posebno pozdravljam poštovane ravnateljice i ravnatelje osnovnih i srednjih škola te predškolskih ustanova s područja Zagrebačke nadbiskupije. Četiri tjedna koja prethode velikom blagdanu Božića čine vrijeme Adventa ili Došašća. Vrijeme Došašća podsjeća nas da je Bog Onaj koji dolazi čovjeku, da je u odnosu Boga i čovjeka Božja inicijativa prva, Bog traži čovjeka, Bog želi spasiti čovjeka i zato nam dolazi. Došašće je za nas i vrijeme hoda ususret kršćanskom blagdanu Isusova rođenja – Božiću. Bog nam u Božiću daruje dioništvo u tajni svoje blizine po Kristu. Milosno je to vrijeme za svakog onoga tko u njemu prepozna uvijek novu priliku za susret s otajstvom darovanog života, što ga je Bog očitovao u liku djeteta u skromnoj betlehemskoj štalici. Isusovo rođenje je dolazak Boga u ljudsku povijest. Bog je došao k čovjeku i zauvijek mu postao suputnik na životnom putu. Svoje putovanje s čovjekom u ljudskoj povijesti Bog nastavlja po svojoj Crkvi. Tu prisnu povezanost Crkve sa svakim čovjekom posebno naglašava koncilski dokument o Crkvi u suvremenom svijetu Gaudium et spes, kad kaže: »Radost i nada, žalost i tjeskoba ljudi našeg vremena, osobito siromašnih i svih koji trpe, jesu radost i nada, žalost i tjeskoba također Kristovih učenika te nema ničega uistinu ljudskoga a da ne bi našlo odjeka u njihovu srcu« (br. 1).

2. Ojačana tom sviješću i vođena odgovornošću vlastitog poslanja, Crkva zagrebačka intenzivno živi ovo Došašće po Drugoj sinodi Zagrebačke nadbiskupije, koja je svečano otvorena u zagrebačkoj katedrali na svetkovinu Bezgrješnog začeća Blažene Djevice Marije, 8. prosinca ove godine. Sinoda je izniman događaj za Zagrebačku nadbiskupiju. Takvo se nešto ne događa svake godine, ponekad samo jednom u stoljeću. Posljednja sinoda u Zagrebačkoj nadbiskupiji održana je davne 1925. godine. Sinodu čine od vjernika izabrani i imenovani članovi Crkve koji zajedno s Nadbiskupom analiziraju i promišljaju svekoliko crkveno djelovanje da bi se došlo do novih usmjerenja za suvremeni hod Crkve. Geslo Druge zagrebačke sinode je »Hodimo u novosti života« (Rim 6,4), koje sadrži tri njezine temeljne odrednice: hod, novost i život. Sinoda u sebi nosi želju, hrabrost, otvorenost, i odlučnost u traganju za novim putovima i načinima u naviještanju evanđeoske poruke. Na tragu Koncilske misli, po kojoj se »utjelovljenjem Sin Božji na neki način sjedinio sa svakim čovjekom« (Gaudium et spes, 22), sveti papa Ivan Pavao II. ustvrdio je da je čovjek put Crkve i da svi putovi Crkve vode k čovjeku (usp. Redemptor hominis, 14). Stoga i Crkva zagrebačka, održavanjem Druge sinode, želi osnažiti, učvrstiti i osvijetliti svoj put s današnjim čovjekom, kako bi mu svjedočila i donosila »novost života« koju je Krist svojim utjelovljenjem i uskrsnućem donio svakom čovjeku. Prvo zasjedanje Sinode održano je 9. i 10. prosinca 2016. godine, na kojem se razmišljalo i raspravljalo o ulozi i zadaćama Zagrebačke nadbiskupije u djelu evangelizacije. To je široko područje djelovanja i aktivnosti koje Crkva čini kako bi živjela, svjedočila i prenosila vrjednote Evanđelja u našem društvu. Među njezinim evangelizacijskim zadaćama na području kulture, važno mjesto ima vjeronauk u školi i vjerski odgoj u predškolskim ustanovama.

3. Jedna od važnih zadaća Crkve u ostvarivanju nove evangelizacije jest unijeti u povijesni, odgojni i kulturni kontekst vremena u kojem živimo evanđeoski duh. Crkva po vjeronauku i vjerskom odgoju nudi i daje svoj posebni doprinos školskoj odgojno-obrazovnoj pedagogiji – osobito u današnjem društvu koje više gleda na ono što je funkcionalno i korisno, a često zanemaruje druge bitne dimenzije ljudskog života, kao što je smisao, transcendencija, duhovnost… 2 Škola nije samo mjesto gdje se stječu znanja, kompetencije i informacije. Ona je ponajprije mjesto susreta u zajedničkom hodu gdje se odgaja za istinu, dobrotu i ljepotu. Istinski odgoj i obrazovanje rađa kod djece i mladih ljubav prema životu, otvara ih punini i cjelovitosti života te im pomaže da polako otkrivaju smisao života. Odgoj je ponajprije sredstvo i proces koji pomaže djetetu da se otvori stvarnosti. Vrtić i škola, sinonimi su otvorenosti za stvarnost. Tako bi barem trebalo biti. Odgoj je bitno i primarno služenje osobi; kao program praćenja na putu ostvarivanja ciljeva koji se temelje i proizlaze iz jasne slike o čovjeku. Odgojni proces omogućuje pojedincu da se »oblikuje«, povezujući individualne datosti u interakciji s drugim subjektima, poviješću, religijom i kulturom kojoj pripada, u punoj slobodi i odgovornosti. Odgoj, koji želi zahvatiti cjelovitost ljudske osobe, mora, kako to slikovito kaže papa Franjo, koristiti tri jezika: jezik glave, jezik srca i jezik ruku (usp. Papa Francesco, La scuola. Interventi, discorsi, omelie, 2016.,7.). U našoj tehnološkoj kulturi prečesto prevladava jezik intelekta, jezik razuma, a zanemaruju se jezik srca, jezik vjere, umjetnosti, glazbe, ali i sporta, kreativnosti i stvaralaštva.

4. No, dobro znamo da škola nije u stanju sama odgovoriti na izazove suvremenog odgoja. Nužno je uspostaviti »odgojni savez« između škole, obitelji, društva, medija, kulture i drugih relevantnih institucija, među kojima je i Crkva, a ona je oduvijek bila stjecište i rasadište odgoja i kulture. Kad nema »odgojnog saveza«, društvo cjelokupni teret i odgovornost za odgoj i obrazovanje budućih generacija stavlja na leđa prosvjetnih djelatnika. A kada izostanu željeni rezultati, među prvim prozvanima uvijek su škole, učitelji i odgojitelji. Stoga i u ovoj prigodi, poštovane ravnateljice i ravnatelji, vama, ali i svim učiteljicama i učiteljima, odgojiteljima i odgojiteljicama, svim prosvjetnim djelatnicima, odajem poštovanje i izričem iskrenu zahvalnost za dragocjeni i nadasve osjetljivi posao koji u društvu radite.

5. Ovih se dana susrećemo s kršćanskim gestama i simbolima Božića: adventski vijenac, jaslice, bor, mise zornice, misa polnoćka, božićni obiteljski stol, solidarnost, briga za siromašne, međusobno darivanje, čestitanje... Imamo toliko bogatstvo izričaja božićnih motiva u glazbi, književnosti, likovnoj umjetnosti, kiparstvu, kućnoj radinosti, koji su obogatili i obogaćuju duhovnu baštinu u našem narodu. Omogućimo djeci i mladima da sabiru duhovni i kulturni spomenar oslikan hrvatskom i kršćanskom baštinom i lijepim krajevnim božićnim običajima. Svi nosimo iz djetinjstva lijepe božićne uspomene, koje su nadahnute kršćanskim simbolima, tradicijom i običajima. Vrtići i škole su i rasadišta kulture i mjesta oživljavanja i njegovanja lijepih tradicijskih običaja. Stoga pozivam sve vas koji ste na čelu odgojno-obrazovnih institucija da omogućite našoj djeci i mladima da u vrtićima i školama upoznaju, njeguju i čuvaju našu hrvatsku kulturnu baštinu, bez koje je nezamislivo slavljenje Božića. Božić je blagdan koji u središte stavlja život, obitelj, zajedništvo, ljepotu darivanja, međusobnog pomaganja i solidarnosti. Radost Božića je u otkrivanju da smo svi jedna velika Božja obitelj. Ovaj nas blagdan potiče na razmišljanje o smislu i vrijednosti ljudskog života; o čovjekoljublju, o ljudskom dostojanstvu, o onima koji su izgubili ljudsko dostojanstvo ili su im ga drugi oduzeli. Božić nas poziva da se otvorimo drugome, da na licu drugoga prepoznamo i susretnemo onoga tko se raduje, ali i onoga tko trpi i pati. Božić je pogodno vrijeme za življenje, svjedočenje i promicanje »revolucije nježnosti«, o kojoj tako rado govori papa Franjo. Betlehemsko dijete nas uči i otkriva da naš Bog je Bog nježnosti, milosrđa i sućuti. Neka nam Božić pomogne da naše srce postane toplije, velikodušnije, sućutnije, zahvalnije i iskrenije. Poštovane ravnateljice i ravnatelji, vama osobno, svim vašim učenicima i djelatnicima, osobito vašim obiteljima, želim da Božji mir, radost i nada budu najdragocjeniji darovi koje 3 ćete za Božić primiti i sa svojim najbližima podijeliti. Neka vam je sretan Božić i blagoslovljena nova 2017. godina.